ชาวนาจังหวัดอำนาจเจริญเร่งเก็บเกี่ยวข้าวเพราะกลัวฝนตกเกรงข้าวจะได้รับความเสียหาย
ที่จังหวัดอำนาจเจริญ ชาวนาทุกพื้นที่ใน 7 อำเภอ เร่งเก็บเกี่ยวข้าว เนื่องจากกลัวฝนตกเกรงว่าข้าวที่พร้อมจะเก็บเกี่ยวจะได้รับความเสียหาย เนื่องจาก 2 - 3 วันที่ผ่านมามีฝนตกโปรยปรายมาบ้างแล้ว และในช่วงนี้ของทุกปีที่ผ่านมามีฝนตกลงมาเป็นจำนวนมาก ทำให้ข้าวที่เก็บเกี่ยวไว้แล้วได้รับความเสียหายเมื่อนำไปขายจะถูกพ่อค้าคนกลางและโรงสีกดราคา ทำให้เกษตรกรได้รับความเดือดร้อนมาก ขาดทุนตั้งแต่ก่อนยังไม่ขาย โดยเฉพาะปีนี้ ราคาข้าวเปลือกที่จะนำไปขายตกต่ำมาก ข้าวเปลือกเจ้าหอมมะลิ (ใหม่) ผู้ซื้อ/ผู้ขาย ณ โรงสี ราคาตันละ 12,500 – 12,750 บาท ข้าวเปลือกเจ้าหอมมะลิ (เก่า) ณ โรงสี ราคา ตันละ 11,417 – 12,500 บาท ข้าวเปลือกเหนียวเมล็ดยาว (ใหม่) ราคา ตันละ 5,833 – 6,667 บาท ข้าวเปลือกเหนียวเมล็ดยาว (เก่า) ราคาตันละ 5,833 – 6,667 บาท แค่นั้นเอง สำหรับค่าจ้างในการเก็บเกี่ยวขณะนี้อยู่ที่ราคา 300 – 350 บาท แต่สำหรับเกษตรกรชาวนาที่ไม่มีทุนก็ต้องรีบเร่งเก็บเกี่ยวข้าวเหมือนกันโดยใช้แรงตนเองและครอบครัว จะทัน หรือไม่ทันก็แล้วแต่ฟ้าฝนลิขิต หรือเทวดาเห็นใจ เกษตรกรชาวนาจึงขอวิงวอนให้รัฐบาล หรือส่วนราชการที่เกี่ยวข้องเร่งดำเนินการช่วยเหลือโดยด่วนเนื่องจากขณะนี้ข้าวที่เก็บเกี่ยวออกสู่ตลาดแล้ว